## La Generalitat obri el tràmit de consulta pública prèvia sobre l’avantprojecte de llei forestal de la Comunitat Valenciana

*** El termini és de deu dies naturals, a partir de l’endemà de la publicació en el DOGV**

La Conselleria de Medi Ambient, Infraestructures i Territori ha publicat en el[*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/13001) l’obertura del tràmit de consulta pública prèvia sobre l’avantprojecte de llei forestal de la Comunitat Valenciana.

Mitjançant este tràmit es recaptarà informació de la ciutadania sobre els problemes que es pretenen solucionar amb la nova regulació, sobre la necessitat i l’oportunitat de la seua aprovació, els objectius, així com les possibles solucions alternatives.

El termini perquè les persones i organitzacions, potencialment afectades, puguen accedir al document informatiu i presentar aportacions i opinions sobre la iniciativa proposada en el [Portal de participació de la Generalitat](https://gvaparticipa.gva.es/?locale=val), és de deu dies naturals, a partir de l’endemà de la publicació del present anunci en el DOGV.

**Llei forestal**

En l’actualitat es troba vigent la Llei 3/1993, de 9 de desembre, forestal de la Comunitat Valenciana. Esta llei, després de més de trenta anys, ha patit fins a quinze modificacions al llarg d’este temps, la qual cosa ha provocat que es desvirtue el sentit i la coherència del text normatiu.

Per tot això, és necessari que s’integren les modificacions i les noves adaptacions en un text nou que aporte més seguretat jurídica a l’aplicació de la legislació forestal.

D’esta manera, amb la derogació de la norma anterior i l’aprovació de la nova llei forestal, es garantirà la conservació i protecció de les muntanyes valencianes, amb l’establiment del règim legal específic dels terrenys forestals radicats en la Comunitat Valenciana. Una llei que s’adaptarà a les necessitats i als reptes ambientals que es plantegen en el context actual de canvi climàtic i que establirà les seues bases en dos pilars fonamentals: la gestió forestal sostenible i la prevenció d’incendis forestals.

Fecha: 16/05/2025